Thomas Danielsen (V), 2014-03-11:
Tak for det.
Kære minister!
Det er helt uforståeligt for mig, at ministeren kan mene, at man har taget initiativer, der skal fremme dansk fiskeri og sikre Danmarks position som en af verdens førende fiskerinationer.
Ministeren fortsætter med at læne sig op ad, at det alene er EU, der kan påvirke forhandlingerne.
Vi har endnu ikke set meget andet, end at regeringen har svigtet dansk fiskeri.
Regeringen tager simpelt hen ikke udfordringerne alvorligt nok.
Der er nok at tage fat på, også selv om vi i dag ikke skal ind og behandle det, at regeringen sådan set mere arbejder på at lukke og begrænse dansk fiskeri i områder, at regeringen ikke tager det voksende problem med sæler alvorligt, når man er kommet frem til, at det kan løses ved en midlertidig ordning, hvor man kun i særlige tilfælde skal regulere enkelte gråsælbestande, og at regeringen alene har skrevet tre linjer om fiskeriet i »Vækstplan for Fødevarer«.
Alt, hvad der står, er, at man vil fortsætte den nuværende ordning med fiskeriudviklingsprogrammet for 2014 til 2020, og sådan kan man jo desværre blive ved.
Det bliver ikke bedre af, at fødevareministeren mener, at jo flere bæredygtighedskrav og byrder, man pålægger erhvervet, jo rigere bliver fiskerne.
Hvad er en fiskeindustri uden fisk?
Regeringen med ministeren i spidsen bliver nødt til at være mere aktiv og slå i bordet, også selv om ministeren skal rejse til Norge for at være det.
Det drejer sig om danske arbejdspladser, mange danske arbejdspladser.
Vi har set flere eksempler på, hvordan fiskefabrikkerne sender de fleste af deres medarbejdere hjem.
På talerstolen står ministeren så og siger, at fiskefabrikkerne har måttet skrue lidt ned for produktionen.
Det viser endnu en gang, at ministeren ikke tager situationen alvorligt.
Hvor lang tid kan ministeren bare stå og se på det?
Det er ikke bare et problem, hvad man har tabt til dato, det er også et problem for fremtiden, da kunderne skal tilbagevindes.
Derfor ønsker vi, at der efter i dag bliver fulgt op med en økonomisk konsekvensberegning både for tab af dansk fiskeri og for tab for følgevirksomhederne, altså den værdikæde, som regeringen har skrevet de tre linjer om i »Vækstplan for Fødevarer«.
Vi mener ikke, at vi bare kan se passivt til.
Derfor anbefaler Venstre også ministeren og regeringen at arbejde for et europæisk stop for import af norsk fisk, hvis ikke nordmændene straks ophæver deres fangstforbud over for europæiske fiskere i norske farvande.
Det er helt uacceptabelt, at Norge mest vil det europæiske samarbejde, når det er til Norges fordel.
Når Norge sætter hårdt mod hårdt, må Danmark og EU gøre det samme.
Lige nu står vi bare kigger på, at Norge oversvømmer markeder, som danske fiskere skulle have leveret til – danske fiskere, der vel at mærke er taget som gidsler i en strid, som de intet har med at gøre.
Derfor mener vi også, at regeringen skal arbejde for en aftale, hvor danske fiskere er sikret en startkvote, uanset hvordan de politiske forhandlinger går.
På vegne af Dansk Folkeparti, Liberal Alliance, Det Konservative Folkeparti og Venstre vil jeg derfor fremsætte følgende forslag til vedtagelse:
Forslag til vedtagelse »Danmark er en af verdens største fiskerinationer, hvorfor dansk fiskeri i sagens natur spiller en særdeles vigtig rolle for dansk samfundsøkonomi og beskæftigelse.
Til trods for dette konstateres det, at det politiske arbejde for fiskeriet nedprioriteres af regeringen.